b'\n_START_ARTICLE_\nEvagrij Pontski\n_START_SECTION_\n\xc5\xbdivljenje\n_START_PARAGRAPH_\nEvagrij Pontski se je rodil v kr\xc5\xa1\xc4\x8danski dru\xc5\xbeini v majhnem mestu Ibora v rimski provinci Pont, blizu \xc4\x8crnega morja. Spoznali smo ga preko njegovega u\xc4\x8denca Paladija, ki mu je posvetil posebno poglavje v svoji Historia Lausiaca. Bil je u\xc4\x8denec in prijatelj mnogih velikanov kr\xc5\xa1\xc4\x8danske antike. Poznal je Bazilija, ki ga je postavil za lektorja, in Gregorija Nazian\xc5\xa1kega, ki ga je postavil za diakona. Sprva je \xc5\xbeivel v Jeruzalemu v samostanu, nato v Egiptu. Bil je u\xc4\x8denec dveh legendarnih starcev Makarija Egip\xc4\x8danskega in Makarija Aleksandrijskega. Spoprijateljil se je z menihom Amonijem (iz bratov\xc5\xa1\xc4\x8dine t. i.\xc2\xa0\xc2\xbbdolgih bratov\xc2\xab). Evagrij je bil osrednja osebnost skupine origenisti\xc4\x8dnih menihov, ki je bila navzkri\xc5\xbe z antropomorfisti\xc4\x8dno strujo egip\xc4\x8danskih asketov. Aleksandrijski patriarh Teofil je imel sprva Evagrijevo tovari\xc5\xa1ijo v \xc4\x8dislih v boju proti antropomorfizmu. Teofil je hotel posvetiti Evagrija v \xc5\xa1kofa, a se je ta temu iz poni\xc5\xbenosti odrekel. Umrl je v \xc4\x8dasu velikega preganjanja origenistov.\n_START_SECTION_\nTeologija\n_START_PARAGRAPH_\nOsredoto\xc4\x8den je na prakti\xc4\x8dne vidike duhovnega \xc5\xbeivljenja. Zanima ga duhovna psihologija. Po njegovem je svet razdeljen na kraljestvo angelov, demonov in \xc4\x8dlove\xc5\xa1kih du\xc5\xa1 (\xc4\x8dlove\xc5\xa1ke du\xc5\xa1e so na sredini), nad vsem tem je Bog (Monada). Bog je umu nedoumljiv, brez lika, oblikovanosti, je dober, je bitnost/bistvena duhovna lu\xc4\x8d, spoznanje. Evagrijevi spisi so vodilo in opozorilo na poti do Boga, v prakti\xc4\x8dnem oziru odgovarja njegov nauk, kako osvoboditi jaz od osnovnih hudobnih misli. Du\xc5\xa1a se mora dvigati prek praktike (eti\xc4\x8dno \xe2\x80\x93 asketsko spoznanje) in physike (misti\xc4\x8dno spoznanje) do theologike (Bogospoznanje).\n_START_SECTION_\nV zgodovini\n_START_PARAGRAPH_\nKot prista\xc5\xa1 Origena je bil poleg njega in nekaterih drugih tudi on postumno obto\xc5\xbeen krivoverstva na 2. carigrajskem koncilu leta 553 po Kr. Nekatera dela Evagrija Pontskega so se ohranila pod imenom sv. Nila (pa tudi Bazilija Velikega, Gregorija Nazia\xc5\xa1kega), kajti veliko del je bilo uni\xc4\x8denih, ko je bil spoznan za krivoverca; zato so prepisovalci avtorstvo raje pripisali kak\xc5\xa1ni nesporni osebnosti in s tem sploh omogo\xc4\x8dili ohranitev dela. Njegov najpomembnej\xc5\xa1i u\xc4\x8denec je bil Sveti Janez Kasijan (ok. 360 \xe2\x80\x93 430/35).'